Moen: - Måtte tenke meg om før jeg takket ja
Ole Gustav Gjekstad meldte i desember at han ikke fortsetter som trener etter sesongen. I dag gjorde Larvik det kjent hvem som tar over ansvaret. Og de trengte ikke se langt for å finne den perfekte erstatter. Tor Odvar Moen har vært i Larvik siden 1997 og har den siste tiden vært Gjekstads assistent. Nå er han utnevnt som ny hovedtrener for de norske håndballgigantene. – Jeg gleder meg. Jeg har jo vært med en stund, men det er annerledes å være han som har alt ansvaret. Det er ikke noen tvil om det, forteller Moen til VG. Han hadde treneransvaret også i et halvt år i 2011-sesongen. Da vant Larvik Champions League. Trenerkontrakten er enn så lenge for én sesong, men Moen har ingen grunn til å frykte for jobben. – Jeg er jo fast ansatt jeg og har vært her siden 97. Det eneste jeg ikke har gjort i klubben, er vel å stå i mål og drive med salg, men det har blitt mange roller, sier Moen og flirer.– Men man kjenner jo på hva man trives best med å gjøre og de siste årene har jeg kjent at det er mest artig å være aktiv på gulvet, legger han til. Les også: Gjekstad gjør som Nora Mørk vil. Likevel takket han ikke umiddelbart ja da forespørselen kom. – Jeg stilte meg litt på sidelinjen da Ole Gustav sa nei. Jeg måtte tenke meg om før jeg takket ja. Så jeg har vurdert andre alternativer; om jeg skulle være trener et annet sted, eller gjøre noe annet. Men det er jo i Larvik jeg hører hjemme, innrømmer Moen. Styreleder i Larvik, Thor Edvard Mathisen, er fornøyd med «ny»- ansettelsen. – Vi har hele tiden vært opptatt av kontinuitet i klubben. Mange av spillerne har vært hos oss lenge, og det ønsker vi også på trenersiden. Tor Odvar og Ole Gustad har vist resultater og vært litt av et par. Vi hadde mange alternativer, men er veldig fornøyd med valget, sier Mathisen til VG. Og forventningene i en klubb som Larvik, er ikke små. – Vi forventer jo at han skal skape resultater på samme nivå som vi har gjort. Vi har ambisjoner om å være blant de beste i Europa. Det er bra at Tor Odvar tenker seg om, for det er en viktig rolle, forklarer styrelederen, som forteller at også spillerne fikk si sitt.– Jeg er veldig glad for at Tor Odvar har sagt ja til å styre skuta. Han har faglig sylskarp, har den nødvendige erfaringen, og ikke minst er det betryggende å kunne sikre at det fastholdes en rød tråd i måten å jobbe på når Ole Gustav har søkt nye utfordringer, sier kaptein og spillerrepresentant Gro Hammerseng-Edin i en pressemelding fra klubben. Moen forteller at han ble godt mottatt på trening da ansettelsen ble kjent. – Det var veldig hyggelig. Jeg kan med hånda på hjertet si at jeg tror de er fornøyd. De har jo fått være med på avgjørelsen. Det vil nok uansett ikke bli noen revolusjon med meg som hovedtrener, sier Moen med et smil.
Larvik trengte ikke lete lenge etter Ole Gustav Gjekstads trenererstatter. For Tor Odvar Moen har vært i klubben i over 17 år.